Beurtkrag afgeskaalArgieffoto (Foto: Unsplash) Eskom het beurtkrag vir die naweek na fase 4 en fase 3 afgeskaal. Fase 4 geld tans en sal tot Saterdag om 05:00 duur, waarna beurtkrag na fase 3 afgeskaal word. Fase 3 sal Saterdag tot 16:00 geïmplementeer word. Fase 4 sal weer oornag tot Sondag om 05:00 van toepassing wees. Fase 2 begin dan en duur tot Sondag om 16:00. Fase 4 sal dan weer tot Maandag om 05:00 geïmplementeer word. ŉ Verdere bywerking sal deurgegee word sodra enige beduidende veranderinge plaasvind. Eskom sê sedert Donderdag is ŉ opwekkingseenheid elk by die Camden-, Duvha- en Tutuka-kragstasie herstel terwyl die terugkeer van ŉ opwekkingseenheid by die Matla-kragstasie vertraag is. Opwekkingseenhede elk by die Duvha- en Grootvlei-kragstasie en drie eenhede by die Kriel-kragstasie het onklaar geraak. Altesaam 6 482 MW is tans weens beplande instandhoudingswerk nie beskikbaar nie, terwyl nog 15 848 MW weens onbeplande herstelwerk nie beskikbaar is nie. Eskom versoek lede van die publiek om hul kragverbruik te verminder en om elektrisiteit met oorleg te gebruik.